Document ID: 31998R0190

NEUVOSTON ASETUS (EY) N:o 190/98,
annettu 19 päivänä tammikuuta 1998,
tiettyjen EHTY- ja EY-terästuotteiden viennistä entisestä Jugoslavian tasavallasta Makedoniasta yhteisöön (kaksinkertaisen tarkkailun järjestelmä)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 113 artiklan,
ottaa huomioon komission ehdotuksen,
sekä katsoo, että
Euroopan yhteisön ja entisen Jugoslavian tasavallan Makedonian yhteistyösopimus (1) tuli voimaan 1 päivänä tammikuuta 1998, ja
sopimukseen liittyvässä, tiettyjen rauta- ja terästuotteiden ylimääräisistä kauppajärjestelyistä tehdyssä pöytäkirjassa osapuolet sopivat perustavansa entisestä Jugoslavian tasavallasta Makedoniasta peräisin olevien terästuotteiden yhteisöön tuontia koskevan kaksinkertaisen tarkkailun järjestelmän ilman määrällisiä rajoituksia,
ON ANTANUT TÄMÄN ASETUKSEN:
1 artikla
1. Yhteistyösopimuksen voimaantulopäivästä alkaen ja kunnes toisin ilmoitetaan on tiettyjen rauta- ja terästuotteiden ylimääräisistä kauppajärjestelyistä tehdyn pöytäkirjan määräysten mukaisesti EHTY:n ja EY:n perustamissopimusten soveltamisalaan kuuluvia, liitteessä I lueteltuja ja entisestä Jugoslavian tasavallasta Makedoniasta peräisin olevia tiettyjä rauta- ja terästuotteita yhteisöön tuotaessa esitettävä yhteisön viranomaisten antama tarkkailuasiakirja.
2. Tässä asetuksessa tarkoitettujen tuotteiden luokittelu perustuu yhteisön tariffi- ja tilastonimikkeistöön, jäljempänä `yhdistetty nimikkeistö` tai lyhenne `CN`. Tässä asetuksessa tarkoitettujen tuotteiden alkuperä määritetään yhteisössä voimassa olevien sääntöjen mukaisesti.
3. Yhteistyösopimuksen voimaantulopäivästä alkaen ja kunnes toisin ilmoitetaan on liitteessä I lueteltuja, entisestä Jugoslavian tasavallasta Makedoniasta peräisin olevia tuotteita yhteisöön tuotaessa lisäksi esitettävä viejämaan toimivaltaisten viranomaisten antama vientiasiakirja. Tuojan on esitettävä alkuperäinen vientiasiakirja viimeistään 31 päivänä maaliskuuta sitä vuotta seuraavana vuonna, jona asiakirjassa tarkoitetut tavarat lähetettiin.
4. Entisestä Jugoslavian tasavallasta Makedoniasta peräisin olevien tavaroiden osalta, jotka on lähetetty ennen yhteistyösopimuksen voimaantulopäivää, ei edellytetä vientiasiakirjaa, jos tällaisten tuotteiden määräpaikka on edelleen muu kuin yhteisö ja jos kyseisten tuotteiden, joita kyseisenä ajankohtana voimassa olevan ennakkovalvontamenettelyn mukaisesti voitaisiin luovuttaa vapaaseen liikkeeseen ainoastaan tarkkailuasiakirja esittämällä, mukana on tällainen asiakirja.
5. Lähetyksen katsotaan tapahtuneen päivänä, jona tuotteet lastattiin viennissä käytettävään kuljetusvälineeseen.
6. Vientiasiakirjan on oltava liitteessä II esitetyn mallin mukainen. Se on tuotteita vietäessä voimassa kaikkialla yhteisön tullialueella.
2 artikla
1. Jäsenvaltion toimivaltaisen viranomaisen on annettava ilman eri toimenpiteitä ja maksutta 1 artiklan 1 kohdassa tarkoitettu tarkkailuasiakirja pyydetyille määrille viiden työpäivän kuluessa siitä, kun yhteisön tuoja esittää hakemuksen, riippumatta siitä mihin tämä on sijoittunut yhteisössä. Kansallisen toimivaltaisen viranomaisen katsotaan vastaanottaneen tämän hakemuksen viimeistään kolmen työpäivän kuluttua sen jättämisestä, jollei toisin todisteta.
2. Liitteessä III lueteltujen toimivaltaisten kansallisten viranomaisten antama tarkkailuasiakirja on voimassa kaikkialla yhteisössä.
3. Tarkkailuasiakirja on laadittava liitteessä IV määrätyn mallin mukaisesti lomakkeelle. Tuojan hakemuksessa on oltava seuraavat tiedot:
a) hakijan nimi ja täydellinen osoite (mukaan lukien puhelin- ja telekopionumero ja mahdollinen toimivaltainen kansallisten viranomaisten käyttämä tunnusnumero) sekä arvonlisäverotunnus, jos tuonnista on maksettava arvonlisäveroa;
b) tarvittaessa tavaranhaltijan tai hakijan edustajan nimi ja täydellinen osoite (mukaan lukien puhelin- ja telekopionumero);
c) viejän täydellinen nimi ja osoite;
d) täsmällinen tavaran kuvaus, mukaan lukien:
- tavaroiden kaupallinen merkki;
- yhdistetyn nimikkeistön (CN)-koodi/koodit;
- alkuperämaa;
- lähetysmaa;
e) yhdistetyn nimikkeistön nimikkeittäin ilmoitettu nettopaino kilogrammoina sekä määrä käytettynä yksikkönä, jos se on muu kuin nettopaino;
f) yhdistetyn nimikkeistön nimikkeittäin ilmoitettu tavaroiden cif-arvo ecuina yhteisön rajalla;
g) ovatko kyseiset tuotteet komission tiedonannossa 91/C 180/04 (2) käytettyjen arviointiperusteiden mukaan kakkoslaatua tai vakiolaatua huonompia;
h) tulliselvitystä varten ehdotettu ajanjakso ja paikka;
i) onko hakemus sama kuin edellinen samaa sopimusta koskeva hakemus;
j) seuraava hakijan päivämäärä, allekirjoittama ja suuraakkosin kirjoitetulla nimen selvennyksellä varustama ilmoitus:
"Minä allekirjoittanut todistan, että tässä hakemuksessa olevat tiedot ovat oikeita ja vilpittömässä mielessä annettuja ja että olen sijoittautunut yhteisön alueelle."
Tuojan on myös toimitettava jäljennös myynti- tai ostosopimuksesta ja pro forma -laskusta. Tuojan on pyynnöstä esitettävä tuottajaterästehtaan antama tuotantotodistus, esimerkiksi jos tavaroita ei osteta suoraan tuottajamaasta.
4. Tarkkailuasiakirjoja saadaan käyttää vain niin kauan, kuin järjestelyt tuonnin vapauttamiseksi pysyvät voimassa kyseisten liiketoimien osalta. Rajoittamatta voimassa oleviin tuontia koskeviin säännöksiin tehtävien muutosten taikka sopimuksen tai kiintiön hallinnoinnin yhteydessä tehtyjen päätösten soveltamista:
- tarkkailuasiakirjan voimassaoloaika vahvistetaan neljäksi kuukaudeksi,
- käyttämättömät tai osittain käytetyt tarkkailuasiakirjat voidaan uusia samaksi ajaksi.
5. Tuojan on palauttettava tarkkailuasiakirjat ne antaneelle viranomaiselle niiden voimassaolon päätyttyä.
6. Toimivaltaiset viranomaiset voivat asettamillaan ehdoilla sallia ilmoitusten ja pyyntöjen siirtämisen tai tulostamisen elektronisesti. Kaikkien asiakirjojen ja todisteiden on kuitenkin oltava toimivaltaisten viranomaisten saatavilla.
7. Tarkkailuasiakirja voidaan antaa elektronisesti, jos asian käsittelyyn osallistuvilla tullitoimipaikoilla on tietoverkon kautta pääsy asiakirjaan.
3 artikla
1. Jos liiketoimessa käytettävä yksikköhinta poikkeaa tarkkailuasiakirjassa ilmoitetusta yksikköhinnasta jompaankumpaan suuntaan alle viidellä prosentilla taikka jos tuontia varten esitettyjen tuotteiden kokonaisarvo tai -määrä ylittää tarkkailuasiakirjassa ilmoitetun arvon tai määrän alle viidellä prosentilla, kyseiset tuotteet voidaan edelleen luovuttaa vapaaseen liikkeeseen.
2. Tarkkailuasiakirjoja koskevat hakemukset sekä itse tarkkailuasiakirjat ovat luottamuksellisia. Ne on tarkoitettu ainoastaan toimivaltaisten viranomaisten ja hakijan käyttöön.
4 artikla
1. Jäsenvaltiot ilmoittavat komissiolle:
a) niin säännöllisesti ja ajantasaisesti kuin mahdollista ja viimeistään kunkin kuukauden viimeisenä päivänä yksityiskohtaiset tiedot niistä määristä ja arvoista (ecuina laskettuina), joille tarkkailuasiakirjoja on annettu edeltävän kuukauden aikana;
b) kuuden viikon kuluessa kunkin kuukauden päättymisestä yksityiskohtaiset tiedot kyseisen kuukauden aikana toteutetusta tuonnista neuvoston asetuksen (EY) N:o 840/96 (3) 26 artiklan mukaisesti.
Jäsenvaltioiden toimittamat tiedot eritellään tuotteen, CN-koodin ja maan mukaan.
2. Jäsenvaltiot ilmoittavat havaitsemistaan poikkeavuuksista tai petoksista ja tarvittaessa niistä syistä, joiden perusteella ne ovat kieltäytyneet tarkkailuasiakirjan antamisesta.
5 artikla
Tämän asetuksen mukaisesti annettavat ilmoitukset on toimitettava Euroopan yhteisöjen komissiolle elektronisesti tätä tarkoitusta varten perustetun integroidun verkon välityksellä, jollei pakottavista teknisistä syistä ole välttämätöntä käyttää tilapäisesti muuta toimitustapaa.
6 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 19 päivänä tammikuuta 1998.

Labels: 18
3
15
1